JY LEES NOU Hildegardt Whites ontmoet die stroopsoet stemme van Vanrhynsdorp
Hilde se hartsklanke volg Hildegardt Whites soos sy haar eerste album opneem. Sy besoek 13 dorpies langs die Weskus en in die Noord-Kaap waar haar wortels lê en vind plaaslike musikante om haar te help om haar hartsklanke in 30 dae op te neem.
Hilde se vierde stop is Vanrhynsdorp, waar sy ’n jaar lank skoolgegaan het.
“Hier het ek grootgeword. Dit is waar ek vrou geword het. By elkeen van die plekke waar ons gaan, is daar ’n ietsie van my,” vertel Hilde. “Ek is opgewonde om julle voor te stel aan my mense.”
Hilde se naaste familie kom van Vanrhynsdorp af. Haar oom het hier gebly, en hoewel hy einde 2015 oorlede is, was hy ’n bekende man in die gemeenskap. Hy was ook baie lief vir musiek en het die baskitaar en trekklavier gespeel. Hilde vertel hy het haar altyd aangemoedig om te sing en haar talente uit te leef.
“Die wonderlike herinneringe van ons as familie is steeds hier,” sê sy oor dié spesiale dorpie langs die Weskus. “Ons sal nooit vergeet waar ons vandaan kom nie.”
Hilde en die span kuier ook by die Letsatsi Lodge buite die dorp. Dis ’n gunsteling-plek vir besoekers sowel plaaslike inwoners om middagete, koek of ’n goeie koppie koffie te geniet. Dit was ’n ou Rooms-Katolieke sendingstasie en die vervalle kerkie gaan binnekort ’n venue vir troues wees, so kyk uit daarvoor!
Die liedjie wat Hilde in Vanrhynsdorp opneem, is "Drink ’n bietjie water". Sy neem dit op saam met Joyfull Noise, ’n koor op die dorp wat meestal uit jongmense bestaan. Hulle is meesters in ritmiese liedjies en hulle klap, stamp en kliek saam om die liedjie ’n organiese ritme te gee.
Om die volle musiekvideo te sien en Joyfull Noise beter te leer ken, gaan na Afrikaans.com. Hou jou oë oop vir die pragtige blikkitaar wat Kobus, Hilde se man, speel!
Om die volle musiekvideo te sien en vir Mary en Alfred beter te leer ken, gaan na Afrikaans.com.
Nuwe episodes van Hilde se hartsklanke wys elke Woensdag om 20:00 op VIA (DStv-kanaal 147) en herhaal dan weer Saterdagaande om 21:00 en Sondagoggende om 09:00.